**Jonne Virtanen** (s. 13. maaliskuuta 1988 Turku) on suomalainen entinen jääkiekkoilija. Hän oli pelipaikaltaan keskushyökkääjä, mutta Virtanen pystyi pelaamaan myös laidassa. Hän on 197 cm pitkä ja 118 kg painava. Virtanen pelasi urallaan SM-liigaa Saimaan Pallossa, JYPissä, Rauman Lukossa, Turun Palloseurassa ja Vaasan Sportissa yhteensä 626 runkosarjaottelua tehopistein 38+90=128 ja 77 playoff/playout-ottelua tehopistein 7+10=17. Hän oli voittamassa JYPissä Suomenmestaruuden vuonna 2012, SM-pronssia vuosina 2010 ja 2013 sekä European Trophyn vuonna 2013. Virtanen kuului sekä TPS:n että Sportin kapteeniston yhteensä neljän kauden ajan. Hän loi pääsarjauraa myös Tanskassa.

Virtasta on luonnehdittu pelityyliltään voimahyökkääjäksi ja hän pelasi useimmiten alemmissa ketjuissa. Virtanen on tunnettu myös yhtenä Suomen seuratuimmista jääkiekkoilijoista sosiaalisessa mediassa.

Ura
---

### Seuraura

#### Juniorivuodet ja ensimmäiset SM-liigakaudet SaiPassa

Virtanen on Turun Weikkojen kasvatti. Hän pelasi juniorina TuTossa sekä Turun Palloseurassa. Kauden 2004–2005 hän pelasi Kiekko-67:n B-nuorissa. Kaudeksi 2006–2007 18-vuotias Virtanen siirtyi TPS:stä Saimaan Pallon A-nuoriin. Hän oli 10 osumallaan joukkueen toiseksi paras maalintekijä Markus Rämän jälkeen. Virtanen keräsi myös 99 jäähyminuuttia, joilla hän sijoittui A-nuorten SM-liigan jäähypörssissä seitsemänneksi. Virtanen debytoi kauden aikana myös miesten peleissä pelattuaan kaksi ottelua sekä SaiPan SM-liigajoukkueessa, että Mestistä alle 20-vuotiaiden maajoukkueessa.

Kaudella 2007–2008 Virtanen vakiinnutti paikkansa SaiPan SM-liigajoukkueessa, jossa tulokaskausi toi 41 runkosarjaottelussa neljä syöttöpistettä sekä 83 jäähyminuuttia. Hän sai peliaikaa aluksi tappelutaitojensa ansiosta, mutta sittemmin myös pelillisillä ansioillaan. Virtanen pelasi kauden aikana myös kolme Mestis-ottelua lainalla Savonlinnan Pallokerhossa. Tammikuussa 2008 hän teki kaksivuotisen jatkosopimuksen SaiPan kanssa.

Kaudella 2008–2009 Virtanen teki SaiPassa 39 runkosarja- ja yhdessä playout -ottelussa tehot 1+8=9. Hänen liigauransa avausmaali syntyi 3. tammikuuta 2009 Rauman Lukkoa vastaan. Virtanen pelasi kauden aikana myös viisi Mestis-ottelua lainalla Kotkan Titaaneissa.

Heinäkuussa 2009 SaiPa purki Virtasen sopimuksen kurinpidollisiin syihin vedoten, kun hän tappeli baarissa seuran junioripäällikön kanssa.

#### JYP 2009–2014

Elokuussa 2009 Virtanen siirtyi try-outille JYPiin, kun joukkueen päävalmentaja Risto Dufva halusi antaa hänelle mahdollisuuden. Virtanen sai kahden viikon jälkeen kaksivuotisen sopimuksen. Hän pelasi kauden 2009–2010 kuitenkin suurimmaksi osaksi JYPin farmijoukkue D Teamissa, jossa Virtanen voitti kauden päätteeksi Mestis-hopeaa. SM-liigan puolella hän pelasi neljä ottelua.

Kauden 2010–2011 Virtanen aloitti D-Teamissa, mutta pääsi kuitenkin kauden edetessä JYPin SM-liigajoukkueeseen. Hän teki 38:ssa runkosarjaottelussa tehot 4+5=9 sekä neljässä playoff-ottelussa tehot 2+1=3. Virtanen teki liigauransa ensimmäisen playoff-maalin 21. maaliskuuta 2011 pelatun kolmannen puolivälieräottelun Tampereen Ilvestä vastaan. Virtanen nousi joukkueensa kannattajien suosioon ja hänen mukaansa myös nimettiin JYP-ravintola Hurrikaaniin purilainen nimeltä *Jonne-burger*. Tammikuussa 2011 Virtanen teki 1+1-vuotisen jatkosopimuksen JYPin kanssa.

Myös kauden 2011–2012 Virtanen aloitti JYPin farmissa, tällä kertaa nimensä D Teamista JYP-Akatemiaksi vaihtaneessa joukkueessa. Jo edelliskaudella JYPissä hieman hillitymmin pelannut Virtanen keräsi SM-liigan runkosarjan aikana vain kaksi jäähyminuuttia. Hän voitti kauden päätteeksi Suomenmestaruuden. Tammikuussa 2012 JYP käytti Virtasen sopimuksessa olleen option ja teki vuoden mittaisen jatkosopimuksen. Kaudella 2012–2013 Virtanen teki SM-liigan yhden kauden piste-ennätyksensä tehoilla 7+12=19. Hän voitti kauden päätteeksi SM-pronssia.

Toukokuussa 2013 Virtasen kerrottiin tehneen sopimuksen sekä Helsingin IFK:n että JYPin kanssa. SM-liigan näkemyksen mukaan hän oli yksiselitteisesti HIFK:n pelaaja ja katsoi, että Virtanen ja HIFK tekivät suullisen ja sitovan pelaajasopimuksen ennen kuin hän yllättäen allekirjoitti jatkosopimuksen JYPin kanssa. Koko kesän jatkunut sopimuskiista sai ratkaisunsa elokuussa, kun seurat lopulta lopulta sopivat Virtasen jatkavan JYPissä ja SM-liiga hyväksyi ratkaisun. Hän voitti kaudella 2013–2014 European Trophyn mestaruuden.

#### Lukon kautta takaisin TPS:ään

Virtasen sopimus JYPin kanssa olisi jatkunut myös kauden 2014–2015, mutta hän purki sopimuksensa yhteisymmärryksessä joukkueen kanssa ja siirtyi 1+1-vuotisella sopimuksella Rauman Lukkoon. Joukkuetta valmensi Virtaselle JYPistä tuttu Risto Dufva. Lukko ei käyttänyt hänen sopimuksessaan ollutta optiota, vaan Virtanen palasi kaudeksi 2015–2016 kotikaupunkiinsa ja siirtyi kaksivuotisella sopimuksella Turun Palloseuraan. Lokakuussa 2016 hän teki peräti nelivuotisen jatkosopimuksen joukkueen kanssa.

Kaudella 2016–2017 Virtanen jakoi Mestarien liigassa TPS:n sisäisen tehotilaston voiton kolmen muun pelaajan kanssa lukemalla +5.

Kaudeksi 2017–2018 Virtanen nimettiin TPS:n varakapteeniksi. Hänen kauteensa mahtui myös noin kuukauden mittainen toipumisjakso syyskaudella tulleen, leikkaushoitoa vaatineen vamman vuoksi. TPS:n kauden 2018–2019 päätyttyä, huhtikuussa 2019 Virtanen joutui pienen kohun keskelle, sillä hänestä levisi internetissä mm. suositulla keskustelupalstalla valokuva, jossa Virtanen oli sammunut karaokebaarin penkille ilman vaatteita. Hänen yllään oli vain sukat. Virtasen viereisessä pöydässään laulettiin karaokea.

#### Potkut TPS:stä ja siirtyminen TUTO Hockeyn kautta Tanskaan

2. syyskuuta 2019 Virtanen joutui laajemman kohun keskelle, kun TPS ilmoitti yllättäen hyllyttäneensä hänet toistaiseksi kaikesta seuran toiminnasta. Mediassa tämän syyksi yleisesti epäiltiin Virtasen epäasiallista käyttäytymistä joukkueen pelireissulla Tanskassa, mutta Virtasen mukaan reissun tapahtumia pidetään "keppihevosena". Virtanen itse kertoi samalla omalla Twitter-tilillään 12. syyskuuta, että hänen sopimuksensa purettiin 5. syyskuuta. Virtasen mukaan purkamisen syyksi ilmoitettiin epäasiallinen käyttäytyminen ja runsas alkoholin käyttö työtehtävissä. Hän myöntää käyttäneensä alkoholia rookie-illallisella ja kärsineensä seuraavana päivänä ns. dagen efteristä sekä ottaneensa yhden oluen lentokentällä. Virtanen ei omien sanojensa mukaan ole kuitenkaan käyttänyt alkoholia varsinaisissa työtehtävissään eli pelaamisessa ja harjoittelussa. Hän kertoi tiedotteessaan, että tapausta käsitellään riidanratkaisuelimissä. Pian Virtasen tiedotteen jälkeen TPS vahvisti lyhyesti purkaneensa hänen sopimuksensa perustelluista ja harkituista syistä.

16. tammikuuta 2020 välimiesoikeus lopulta katsoi TPS:n irtisanoneen laittomasti Virtasen sopimuksen. TPS joutui maksamaan hänelle 12 kuukauden palkkaa vastaavan summan eli 98 500 euroa. Lisäksi TPS velvoitettiin korvaamaan Virtasen 30 145 euron oikeudenkäyntikulut sekä 7 000 euron välimiehen palkkion.

19. syyskuuta 2019 Virtanen vahvisti TUTO Hockeyn Mestis-joukkuetta Suomen Cupin ottelussa. Seuraavalla viikolla hän teki seuran kanssa 2. marraskuuta asti kestävän sopimuksen. Seitsemän siellä pelatun ottelun jälkeen lokakuussa Virtanen kuitenkin löysi itselleen uuden seuran siirryttyään loppuvuoden 2019 kattavalla sopimuksella Tanskan Metal Ligaenin Herning Blue Foxiin. Hänen sopimuksensa sisälsi option loppukaudesta 2019–2020. Päivää ennen sopimuksensa päättymistä Blue Fox käytti Virtasen sopimuksessa olleen option ja teki hänen kanssaan loppukauden kattavan jatkosopimuksen.

#### Siirtyminen Vaasan Sportiin

Kaudeksi 2020–2021 Virtanen palasi SM-liigaan ja hän siirtyi vuoden mittaisella sopimuksella Vaasan Sportiin. Joukkuetta valmensi Virtaselle JYPistä ja Lukosta tuttu Risto Dufva. Hänet nimettiin Sportin varakapteeniksi. Alkukaudella Virtanen johti yllättäen joukkueensa sisäistä pistepörssiä ja kantoi myös Veikkauksen Kultaista kypärää, kunnes hän loukkasi selkänsä harjoituksissa. Maaliskuun 2021 lopulla Virtanen kertoi joukkuetoverinsa, maalivahti Niko Hovisen vetämässä *Papin Aamukahvit* -podcastissa kärsineensä kauden aikana myöhemmin myös peräpukamista sekä saaneensa jalkaansa luistimenviillon, minkä johdosta hänen reisilihaksensa repesi. Helmikuussa Virtasen poika sai koulustaan koronavirustartunnan, jonka myötä Jonne Virtanen itsekin sairastui ja hän oli yli kolme viikkoa sivussa. Virtanen pelasi runkosarjassa lopulta 38 ottelua tehopistein 4+8=12.

Maaliskuussa 2021 Virtanen teki seuran kanssa vuoden mittaisen jatkosopimuksen. Joulukuussa 2021 Virtanen ilmoitti lopettavansa uransa kauden jälkeen.

### Maajoukkueura

Virtanen edusti Suomea alle 20-vuotiaiden neljän maan turnauksessa elo-syyskuun 2007 vaihteessa.

Muuta
-----

Virtasen perheeseen kuuluu vaimo ja kaksi lasta. Hänen pikkuveljensä Jesse Virtanen pelasi omalla urallaan hyökkääjänä Mestis-tasolla asti. Jonne Virtanen on saanut pitkäaikaisen "Teurastaja" -lempinimensä jääkiekkovaikuttaja Jukka Suutarilta.

Heinäkuussa 2018 Varsinais-Suomen käräjäoikeus tuomitsi Virtasen ja hänen silloisen joukkuetoverinsa Jerry Ahtolan osallisuudesta nuuskan myyntiin ja salakuljetukseen. He molemmat myönsivät esitutkinnassa ostaneensa jutun päätekijältä nuuskaa koko vuoden 2016 ajan. Virtanen tuomittiin maksamaan 40 päiväsakkoa yhteensä 2440 euroa sekä lisäksi tupakka- ja arvonlisäveroa 3181,90 euroa.

Lokakuussa 2020 Virtanen avautui *Ilta-Sanomille* antamassaan haastattelussa kärsineensä alkoholismista. Hän kutsuu itseään "tuurijuopoksi". Virtanen kertoi hakeutuneensa saman vuoden vapun jälkeen päihdekuntoutukseen, eikä hän ole omien sanojensa mukaan nauttinut tämän jälkeen alkoholia.

Pelaajauransa lopetettuaan huhtikuussa 2022 Virtanen avasi Twitch-striimauspalveluun kanavan *Monsterimonni LIVE*.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2005–2006 | TPS | A-SM | 30 | 3 | 2 | 5 | 49 | – | – | – | – | – |
| 2006–2007 | SaiPa | A-SM | 35 | 10 | 9 | 19 | 99 | – | – | – | – | – |
|  | SaiPa | SM-liiga | 2 | 0 | 0 | 0 | 0 | – | – | – | – | – |
|  | Suomi U20 | Mestis | 2 | 0 | 0 | 0 | 0 | – | – | – | – | – |
| 2007–2008 | SaiPa | A-SM | 14 | 1 | 3 | 4 | 30 | – | – | – | – | – |
|  | SaiPa | SM-liiga | 41 | 0 | 4 | 4 | 83 | – | – | – | – | – |
|  | SaPKo | Mestis | 3 | 0 | 1 | 1 | 4 | – | – | – | – | – |
| 2008–2009 | SaiPa | A-SM | 5 | 1 | 1 | 2 | 2 | – | – | – | – | – |
|  | SaiPa | SM-liiga | 39 | 1 | 8 | 9 | 55 | – | – | – | – | – |
|  | Titaanit | Mestis | 5 | 1 | 1 | 2 | 2 | – | – | – | – | – |
| 2009–2010 | JYP | SM-liiga | 4 | 0 | 0 | 0 | 2 | – | – | – | – | – |
|  | D Team | Mestis | 35 | 6 | 8 | 14 | 65 | 12 | 3 | 3 | 6 | 29 |
| 2010–2011 | JYP | SM-liiga | 38 | 4 | 5 | 9 | 16 | 4 | 2 | 1 | 3 | 0 |
|  | D Team | Mestis | 9 | 5 | 3 | 8 | 4 | – | – | – | – | – |
| 2011–2012 | JYP | SM-liiga | 41 | 3 | 4 | 7 | 2 | 12 | 1 | 2 | 3 | 31 | Kanada-malja |
|  | JYP-Akatemia | Mestis | 11 | 2 | 7 | 9 | 2 | – | – | – | – | – |
| 2012–2013 | JYP | SM-liiga | 56 | 7 | 12 | 19 | 12 | 11 | 1 | 1 | 2 | 24 |
| 2013–2014 | JYP | SM-liiga | 47 | 2 | 7 | 9 | 43 | 7 | 0 | 0 | 0 | 14 |
|  | JYP-Akatemia | Mestis | 8 | 2 | 3 | 5 | 4 | – | – | – | – | – |
| 2014–2015 | Lukko | SM-liiga | 58 | 4 | 11 | 15 | 72 | 14 | 1 | 1 | 2 | 4 |
| 2015–2016 | TPS | SM-liiga | 60 | 4 | 5 | 9 | 58 | 8 | 0 | 0 | 0 | 27 |
| 2016–2017 | TPS | SM-liiga | 58 | 3 | 11 | 14 | 41 | 6 | 0 | 3 | 3 | 2 |
| 2017–2018 | TPS | SM-liiga | 42 | 1 | 4 | 5 | 39 | 7 | 1 | 2 | 3 | 2 |
| 2018–2019 | TPS | SM-liiga | 56 | 3 | 9 | 12 | 48 | 5 | 1 | 0 | 1 | 2 |
| 2019–2020 | TUTO Hockey | Mestis | 7 | 3 | 3 | 6 | 4 | – | – | – | – | – |
|  | Herning Blue Fox | Tanska | 36 | 9 | 18 | 27 | 24 | – | – | – | – | – |
| 2020–2021 | Sport | SM-liiga | 38 | 4 | 8 | 12 | 16 | 2 | 0 | 0 | 0 | 0 |
| 2021–2022 | Sport | SM-liiga | 46 | 2 | 2 | 4 | 10 | – | – | – | – | – |
| 15 kautta | yhteensä | SM-liiga | 626 | 38 | 90 | 128 | 497 | 76 | 7 | 10 | 17 | 106 |
| 8 kautta | yhteensä | Mestis | 78 | 19 | 26 | 45 | 85 | 12 | 3 | 3 | 6 | 29 |
| 1 kausi | yhteensä | Tanska | 36 | 9 | 18 | 27 | 24 | – | – | – | – | – |

Lähteet
-------

* Jonne Virtanen The Internet Hockey Databasessa (englanniksi)
* Jonne Virtanen Eurohockey-sivustolla (englanniksi)
* Jonne Virtanen *Elite Prospects*. Everysport Media Group AB.  (englanniksi)

### Viitteet

1. 1 2 3 4  Sarvilahti, Sami: Jonne Virtanen – Lännestä itään *Jatkoaika.com*.  8.9.2007. Jatkoaika r.y. Viitattu 31.8.2013.
2. ↑  Heikkilä, Tuomas: "Rakastettu huoltajamme, pitkätukkainen basisti" *ksml.fi*.  24.4.2012. Keskisuomalainen Oyj.  Arkistoitu 23.6.2013. Viitattu 31.8.2013.
3. ↑  Leppänen, Marko: Monsterimonni nautti iltaporilaisesta: "Hyvältä maistui" *is.fi*.  31.10.2014. Rauma:  Sanoma Media Finland Oy. Viitattu 20.4.2015.
4. ↑  Virtanen, Vinski: TPS:n Karvonen nauttii pelaamisesta Westparkin Datsjukin kanssa *Jatkoaika.com*.  24.3.2016. Jatkoaika r.y. Viitattu 12.4.2017.
5. 1 2  Jonne Virtanen *Jatkoaika.com*. Jatkoaika r.y.  Arkistoitu 21.4.2018. Viitattu 31.8.2017.
6. 1 2 3 4 5 6 7 8  Jonne Virtanen *Elite Prospects*. Everysport Media Group AB.  (englanniksi)
7. 1 2  Parviainen, Vesa: Sportin Jonne Virtanen lyö löylyä Kärpille: "Liigahistorian suurin paukku" *iltalehti.fi*.  15.4.2021. Alma Media Suomi Oy. Viitattu 5.5.2021.
8. ↑  Tuominen, Hannu: Jälkipeli: Tviitti päivässä pitää urheilijan kiinnostavana *aamuset.fi*.  1.10.2018. Turun Tietotarjonta Oy / TS-Yhtymä.  Arkistoitu 10.4.2019. Viitattu 10.4.2019.
9. ↑  Elite Prospects - SaiPa U20 *eliteprospects.com*. Everysport Media Group AB. Viitattu 10.4.2019. (englanniksi)
10. ↑  Elite Prospects - U20 SM-sarja Stats 2006-2007 *eliteprospects.com*. Everysport Media Group AB. Viitattu 10.4.2019. (englanniksi)
11. ↑  Tuutti, Mika: SaiPan pelaajien kevättodistukset *Jatkoaika.com*.  21.4.2008. Jatkoaika r.y. Viitattu 31.8.2013.
12. ↑  SaiPa-nuoret solmivat jatkosopimukset *Jatkoaika.com*.  23.1.2008. Jatkoaika r.y. Viitattu 31.8.2013.
13. ↑  Tuutti, Mika: Mälkiän komeat juhlat *Jatkoaika.com*.  3.1.2009. Jatkoaika r.y. Viitattu 28.3.2021.
14. ↑  Titaaneille apuja SaiPalta *Jatkoaika.com*.  13.1.2009. Jatkoaika r.y. Viitattu 31.8.2013.
15. ↑  SaiPa purki Virtasen sopimuksen *Jatkoaika.com*.  28.7.2009. Jatkoaika r.y. Viitattu 31.8.2013.
16. 1 2 3  Touru, Ville: Kuusi kaljaa ja viinipullo illassa – vain oma lapsi sai Jonne Virtasen havahtumaan alkoholismiinsa *is.fi*.  12.12.2020. Vaasa:  Sanoma Media Finland Oy. Viitattu 28.3.2021.
17. ↑  Jonne Virtanen JYPin testattavaksi *Jatkoaika.com*.  14.8.2009. Jatkoaika r.y. Viitattu 31.8.2013.
18. ↑  Jonne Virtaselle JYP-sopimus *Jatkoaika.com*.  26.8.2009. Jatkoaika r.y. Viitattu 31.8.2013.
19. ↑  D Teamille kosolti JYP-apuja *Jatkoaika.com*.  15.9.2010. Jatkoaika r.y. Viitattu 31.8.2013.
20. ↑  Hienola, Eriikka: JYPin pelaaja-arviot 2010–2011 *Jatkoaika.com*.  17.5.2011. Jatkoaika r.y. Viitattu 31.8.2013.
21. ↑  JYP-kolossi Jonne Virtaselle nimikkopurilainen *jypliiga.fi*.  25.3.2011. JYP Jyväskylä Oy.  Arkistoitu 5.5.2014. Viitattu 31.8.2013.
22. ↑  Jaatinen ja Virtanen jatkavat Jyväskylässä *Jatkoaika.com*.  17.1.2011. Jatkoaika r.y. Viitattu 31.8.2013.
23. ↑  Mestikseen iso kasa liigalainoja *Jatkoaika.com*.  14.9.2011. Jatkoaika r.y. Viitattu 31.8.2013.
24. ↑  Suopuro, Micke: JYPin pelaaja-arvostelut 2011–2012 *Jatkoaika.com*.  8.5.2012. Jatkoaika r.y. Viitattu 31.8.2013.
25. ↑  Lahti ja Virtanen jatkavat Jyväskylässä *Jatkoaika.com*.  11.1.2012. Jatkoaika r.y. Viitattu 31.8.2013.
26. ↑  Holopainen, Pekka: SM-liigan kova päätös: Jonne Virtanen on IFK:n pelaaja *is.fi*.  23.5.2013. Sanoma Media Finland Oy. Viitattu 31.8.2013.
27. ↑  Jonne Virtasen sopimusongelma ratkesi *Jatkoaika.com*.  11.1.2012. Jatkoaika r.y. Viitattu 31.8.2013.
28. ↑  Lukko vahvistaa hyökkäystään *Jatkoaika.com*.  12.5.2014. Jatkoaika r.y. Viitattu 14.6.2014.
29. ↑  Eric Perrin Turkuun - TPS:lle useita sopimuksia *Jatkoaika.com*.  21.4.2015. Jatkoaika r.y. Viitattu 25.4.2015.
30. ↑  Jonne Virtaselle pitkä jatkosopimus TPS:n kanssa *Jatkoaika.com*.  10.10.2016. Jatkoaika r.y. Viitattu 10.10.2016.
31. ↑  Elite Prospects - TPS *eliteprospects.com*. Everysport Media Group AB. Viitattu 10.4.2019. (englanniksi)
32. ↑  TPS-rymistelijä tauolle leikkauspöydän kautta *Jatkoaika.com*.  1.11.2017. Jatkoaika r.y. Viitattu 22.4.2018.
33. ↑  Knuuttila, Mikko: SM-liigan kulttipelaaja sammui alasti baariin, kuvaa levitettiin härskisti – kohussa rikottu todennäköisesti jo useita lakeja! *is.fi*.  3.4.2019. Sanoma Media Finland Oy. Viitattu 10.4.2019.
34. ↑  Lahtinen, Miikka: Uutispommi! TPS tiedottaa: "Jonne Virtanen on vapautettu toistaiseksi kaikesta seuran toiminnasta" *suomikiekko.com*.  2.9.2019. Nordic Sport Media. Viitattu 12.9.2019.
35. ↑  TPS purki Jonne Virtasen sopimuksen jo viikko sitten − Virtanen vie asian riidankatkaisuelimeen: "Seura on purkanut sopimukseni virheellisillä perusteilla" *Jatkoaika.com*.  12.9.2019. Jatkoaika r.y. Viitattu 12.9.2019.
36. ↑  TPS vahvisti Jonne Virtasen sopimuksen purun erittäin niukkasanaisella tiedotteella *Jatkoaika.com*.  12.9.2019. Jatkoaika r.y. Viitattu 12.9.2019.
37. ↑  Rantalainen, Tero: Jonne Virtasen irtisanominen kävi kalliiksi TPS:lle – Virtaselle lähes 100 000 euron korvaus *Jatkoaika.com*.  18.1.2021. Jatkoaika r.y. Viitattu 28.3.2021.
38. ↑  Heikkilä, Tuomas: Kaukaloihin palanneen Jonne Virtasen uusi TuTo-paita herätti hilpeyttä – venäläiselle nimelle löytyi järkiselitys *is.fi*.  19.9.2019. Helsinki:  Sanoma Media Finland Oy. Viitattu 19.9.2019.
39. ↑  Myrskyn silmässä pyörinyt Jonne Virtanen avaa kautensa TUTOssa nollapalkalla − Sopimus maajoukkuetaukoon asti *Jatkoaika.com*.  23.9.2019. Jatkoaika r.y. Viitattu 23.9.2019.
40. ↑  Seppä, Lassi: Jonne Virtanen löysi uuden seuran Tanskasta − siirtyy entiseen MM-kisakaupunkiin *Jatkoaika.com*.  14.10.2019. Jatkoaika r.y. Viitattu 14.10.2019.
41. ↑  Yli-Mäenpää, Joni: Jonne Virtanen jatkaa Tanskassa loppukauden − "Spekulaatiot lähdöstä kävivät jo kuumina" *Jatkoaika.com*.  30.12.2019. Jatkoaika r.y. Viitattu 30.12.2019.
42. ↑  Mänty-Sorvari, Laurell: Vaasan Sportilta sopimusuutisia − kohun keskellä viime kauden viettänyt Jonne Virtanen palaa Liigaan *Jatkoaika.com*.  24.3.2020. Jatkoaika r.y. Viitattu 24.3.2020.
43. ↑  Seppä, Lassi: Erik Riska on Sportin ensi kauden kapteeni − Jonne Virtaselle A-kirjain rintaan uudessa joukkueessa *Jatkoaika.com*.  14.8.2020. Jatkoaika r.y. Viitattu 14.8.2020.
44. 1 2  Hoffrén, Sami: SM-liigan kulttipelaaja Jonne Virtanen palasi kaukaloon – paljastaa koronakaranteeninsa taustoja: "Maailmanluokan superkanuuna" *is.fi*.  12.3.2021. Sanoma Media Finland Oy. Viitattu 5.5.2021.
45. ↑  Tarkkanen, Joni: Sportin hyökkäykseen kaksi jatkosopimusta − Jonne Virtanen jatkaa Vaasassa *Jatkoaika.com*.  27.3.2021. Jatkoaika r.y. Viitattu 28.3.2021.
46. ↑  Hämäläinen, Tuomas: Jonne Virtanen lopettaa ammattilaisuransa – "Kaikki likoon vielä 3–4 kuukautta" *MTVuutiset.fi*.  31.12.2021. Telia Company AB. Viitattu 13.4.2022.
47. ↑  Jesse Virtanen *Elite Prospects*. Everysport Media Group AB.  (englanniksi)
48. ↑  Suvinen, Teemu: Jonne Virtanen sai sakot nuuskan ostamisesta – toimitusjohtaja kritisoi: "Ei mitenkään TPS:n arvojen mukaista" *is.fi*.  4.7.2018. Sanoma Media Finland Oy. Viitattu 10.4.2019.
49. ↑  Hoffrén, Sami: 7-vuotiaan lapsen sanat pysäyttivät SM-liigan kulttipelaajan – Jonne Virtanen hakeutui katkaisuhoitoon: "Tuli olo, etten halunnut elää" *is.fi*.  15.10.2020. Sanoma Media Finland Oy. Viitattu 28.3.2021.
50. ↑  Laiho, Harri: Uransa päättänyt kulttihyökkääjä muisteli neuvottelujaan Ässien kanssa: "Mä kattelin, että mä en mitään hymynaamoja ala rastittaa" *satakunnankansa.fi*.  7.4.2022. Sanoma Media Finland Oy. Viitattu 13.4.2022.